**To eksempler til kapitel om socialisering**

**Eksempel 1: Børn og tv-kiggeri**

Vi er på en medieredaktion.

En praktikant (P) har skrevet et udkast til en artikel om børns tv-kiggeri. Redaktøren (R) og en redigerende medarbejder (S) har nu læst udkastet – og de kommer begge hen til praktikantens skrivebord for at fortælle praktikanten, hvad de synes om udkastet:

R: ”Vi sidder lige og kigger på avis til i morgen. Kan vi komme ’børn og tv-kiggeri’ lidt nærmere?”

*P beskriver sin historie om en britisk læge, der siger at tv-kiggeri er skadeligt for børn, og den danske børnelæge, hun har talt med i den forbindelse. Børnelægen bakker op om den britiske læges udsagn.*

R: ”Har vi kun talt med hende (red. den danske børnelæge)?”

S: ”Ja, hun er lidt skidt”

R: ”Ja, altså der må vi vurdere kildens validitet”

P: ”Nå, men jeg kender hende ikke”

R: ”Hvis jeg skal beskrive hendes faglige tyngde, vil jeg sige, at hun svarer til XX. Sådan en”

S: ”Ja, hun er altid klar med et svar på alting”

R: ”Hvis du mangler navne, skrev jeg engang en artikel om tv-kiggeri. Den kan du kigge i. Og så er der jo InfoMedia, hvor du kan søge”

S: ”Jeg husker hendes holdninger til tv-kiggeri som meget rabiate”

R: ”Ja”

S: ”Altså mine venners fire børn har alle tv på værelset. Sådan er det jo.”

R: ”Hvordan forestiller man sig, at det skal kunne forbydes? Altså ved hjælp af tv-politi?”

S: ”Det kunne måske være fint med en vox-pop, hvor man går på gaden og taler med fire forældrepar”

P: ”Jeg synes ikke, hun var rabiat. Jeg tror, hun har meget ret. Børnene bliver jo tykke og usunde – og de lærer ikke de sociale regler i samfundet foran skærmen. Man kan vel også argumentere for, at det ikke er sundt at sidde så meget foran et tv. For det *er* ikke sundt.”

*P gengiver den danske børnelæges anbefalinger for, hvor meget tv de forskellige aldersgrupper bør se hver dag.*

R: ”Derfor kan man også godt have en anden kilde på”

P: ”Det kunne også være en, som var uenig”

S: ”Jeg synes godt, man kunne gå på gaden og lave den vox-pop”

R: ”Hvis jeg lige skal spole tilbage, så er der tale om en psykolog, der mener, at det skal være forbudt at se tv.”

P: ”Ja, han mener, at det er den største sundhedsskandale i vor tid, at børn sidder så meget foran skærmen”

R: ”Men forestiller han sig et politi, der skal tjekke det?”

S: ”Han har vist ikke selv børn ...”

R: ”Hvor har du den fra?”

P: ”Daily Mail”

S: ”Det er sikkert diskussionsemne i mange hjem. Bare ikke i mit”

R: ”Ikke i dit”

*Griner begge*

P: ”Men I vil gerne have flere kilder og en vox-pop?

Begge: ”Ja”

S: ”Altså, vi vender lige tilbage, når vi ved, hvor meget plads der er. Der er jo ingen grund til at lave en vox-pop, hvis der ikke er plads.”

P: ”Ja, I vender bare tilbage”.

*Redaktøren (R) og den redigerende (S) går begge væk fra praktikantens (P) skrivebord.*

**Eksempel to: registrering af opgaver**

Vi er til et afdelingsmøde i en virksomhed, hvor der er en ny medarbejder med. HR-chefen (HR) tager emnet op om, at de alle skal huske at registrere de opgaver, de laver. Denne registrering skal ske den første uge hver måned. Den nye medarbejder er projektleder (PRO). Den tredje aktive deltager i nedenstående interaktion er mødeleder (MØ). Der er i alt 5 medarbejdere med til mødet.

MØ: såh

(0.8)

reducering af ad hoc opgaver

(0.5)

øh sidste gang var vi øh

(0.6)

 over mål os’ i rød og vi skal registrere i den her uge

(( mødeleder flytter rød magnet på en tavle ned og vender overkrop og ansigt mod de andre medarbejdere))

HR: vi skal registrere i den her uge ja det skal vi alle sammen huske

MØ: så husk og regi- registrere op[gaver]

HR: [hvis] vi li’ ska’ forklare den

((HR-chef drejer ansigt mod projektleder))

så har vi så’n en uge øh den første uge hver øh måned hvor vi registrerer faktisk alle de opgaver vi laver

PRO: okay

HR-chef: i planlagt og ikke planlagt

PRO: ja

HR-chef: øh og det er så det der ligger til grundlag for for den her kpi øh hvor meget af vores tid

(0.3)

 vi selv kan styre og hvor meget vi

(0.3)

 ik så godt kan styre

(1.5)

HR-chef: og øh den arbejder vi selvfølgelig på og få ned sådan vi ka’ få planlagt vores tid lidt bedre

PRO: ja

((Herefter går mødedeltagerne over til at tale om et nyt emne))